## Uredba o mjerilima za razvrstavanje javnih cesta

### NN 57/2007 (4.6.2007.), Uredba o mjerilima za razvrstavanje javnih cesta

# VLADA REPUBLIKE HRVATSKE

**1830**

Na temelju članka 5. stavka 1. Zakona o javnim cestama (»Narodne novine«, br.
180/2004 i 138/2006) Vlada Republike Hrvatske je na sjednici održanoj 25.
svibnja 2007. godine donijela

## UREDBU

### O MJERILIMA ZA RAZVRSTAVANJE JAVNIH CESTA

Članak 1.

Ovom Uredbom utvrđuju se mjerila na temelju kojih se javne ceste razvrstavaju u
autoceste, državne, županijske i lokalne ceste.

Članak 2.

Mjerila iz članka 1. ove Uredbe jesu:
– osnovna
– dopunska
– korektivna.

Članak 3.

(1) Osnovnim mjerilima određuje se društveno, prometno i gospodarsko značenje
cestovnog pravca.
(2) Dopunskim mjerilima određuje se značenje cestovnog pravca koji je u funkciji
povezivanja značajnih prometnih, povijesno-kulturnih, prirodnih, turističkih,
zdravstvenih i sportsko-rekreacijskih lokaliteta.
(3) Korektivna mjerila odnose se na posebne okolnosti i uvjete kojima se
omogućuje:
– određivanje trase javne ceste kroz grad, odnosno naselje;
– određivanje pojedinoga cestovnog pravca u odnosu na posebne prostorne
vrijednosti i na elemente prometnog opterećenja.

Članak 4.

U autoceste razvrstavaju se ceste koje su namijenjene isključivo za promet
motornih vozila, a koje su prema uvjetima iz Zakona o sigurnosti prometa na
cestama, izgrađene kao autoceste i brze ceste, ako zadovoljavaju jedan ili više
uvjeta iz članka 5. stavka 1. točaka 1. do 4. ove Uredbe.

Članak 5.

(1) Prema osnovnim mjerilima iz članka 3. stavka 1. ove Uredbe, u državne ceste
razvrstavaju se ceste koje su samostalno ili u kontinuitetu s cestama iz članka
4. ove Uredbe u funkciji:
1. povezivanja Republike Hrvatske u europski prometni sustav;
2. tranzitnog prometa prema posebnom propisu;
3. ostvarivanja kontinuiteta E-ceste, koja je međunarodnim i međudržavnim
sporazumima određena kao europska cesta;
4. prometnog povezivanja regija Republike Hrvatske, u smislu ove Uredbe.
(2) Osim cesta iz stavka 1. ovoga članka, prema osnovnim mjerilima iz članka 3.
stavka 1. ove Uredbe, u državne ceste razvrstavaju se i:
1. ceste koje međusobno povezuju sjedišta županija;
2. ceste koje povezuju sjedišta županija s većim regionalnim sjedištima
susjednih država (gradovi veći od 100.000 stanovnika);
3. cestovne okosnice velikih otoka;
4. ceste koje ostvaruju kontinuitet razvrstane državne ceste kroz gradove.
(3) Dopunska mjerila iz članka 3. stavka 2. ove Uredbe za razvrstavanje javnih
cesta u državne ceste odnose se na priključne ceste, koje povezuju državnu mrežu
cesta sa:
1. međunarodnim cestovnim graničnim prijelazima;
2. međunarodnim zračnim lukama;
3. autocestama, kada je državna cesta prva javna cesta na koju se autocesta
priključuje;
4. morskim lukama od osobitog međunarodnog gospodarskog interesa za Republiku
Hrvatsku;
5. državnim riječnim lukama;
6. trajektnim lukama kojima se ostvaruje kontinuitet državne cestovne mreže;
7. nacionalnim parkovima.

Članak 6.

(1) Prema osnovnim mjerilima iz članka 3. stavka 1. ove Uredbe, u županijske
ceste razvrstavaju se:
1. priključne ceste kojima se autocesta spaja na županijsku cestu kad je
županijska cesta prva javna cesta na koju se autocesta priključuje;
2. ceste koje povezuju sjedišta županija s gradovima i općinskim sjedištima;
3. ceste koje povezuju sjedišta gradova i općina međusobno;
4. značajne ceste unutar područja preko kojih se ostvaruje veza grada ili
gradskih dijelova s državnim cestama.
(2) Dopunska mjerila iz članka 3. stavka 2. ove Uredbe za razvrstavanje javnih
cesta u županijske ceste odnose se na priključne ceste, koje povezuju državne i
županijske ceste sa:
1. morskim i riječnim lukama županijskog značenja;
2. zračnim lukama;
3. željezničkim kolodvorima;
4. robnim terminalima;
5. turističkim i sportsko-rekreacijskim lokalitetima;
6. lokalitetima i građevinama ubilježenim u državnim registrima kao
povijesno-kulturna ili prirodna baština;
7. naseljima većim od 300 stanovnika, s tim da je udaljenost početka naselja od
razvrstane ceste veća od 500 m;
8. međudržavnim cestovnim graničnim prijelazima.

Članak 7.

(1) Prema osnovnim mjerilima iz članka 3. stavka 1. ove Uredbe, u lokalne ceste
razvrstavaju se:
1. priključne ceste kojima se autocesta spaja na lokalnu cestu kad je lokalna
cesta prva javna cesta na koju se autocesta priključuje;
2. ceste koje povezuju sjedište grada, odnosno općine s naseljima s više od 50
stanovnika unutar grada ili općine;
3. ceste u urbanom području koje povezuju gradske četvrti sa županijskim
cestama;
4. ceste koje povezuju susjedne gradske četvrti međusobno.
(2) Dopunska mjerila iz članka 3. stavka 2. ove Uredbe za razvrstavanje javnih
cesta u lokalne ceste, odnose se na priključne ceste koje povezuju prometne,
povijesno-kulturne, prirodne, turističke, zdravstvene i sportsko-rekreacijske
lokalitete, gradskog ili općinskog značenja, s lokalnom ili županijskom cestom,
odnosno državnom mrežom cesta.

Članak 8.

Prema korektivnim mjerilima iz članka 3. stavka 3. ove Uredbe, u javne ceste u
gradovima razvrstavaju se ceste koje ostvaruju kontinuitet javne ceste kroz
gradove, kao početna, završna ili prolazna dionica.

Članak 9.

Korektivna mjerila iz članka 3. stavka 3. ove Uredbe, primjenjuju se nakon
postupka razvrstavanja javnih cesta tako da:
1. trasu autoceste i državne ceste kroz grad, odnosno naselje, određuje
Ministarstvo mora, turizma, prometa i razvitka, uz mišljenje nadležnog ureda
državne uprave, odnosno upravnog tijela Grada Zagreba;
2. trasu županijske ili lokalne ceste kroz grad, odnosno naselje, određuje
upravno tijelo županije nadležno za poslove prometa, uz mišljenje jedinice
lokalne (regionalne) samouprave, a kroz Grad Zagreb određuje upravno tijelo
Grada Zagreba, nadležno za poslove prometa.

Članak 10.

(1) Vrsta javne ceste može prijeći u nižu ili višu vrstu javne ceste ako se:
1. promijene mjerila po kojima je utvrđena njena vrsta;
2. bitno poveća ili smanji veličina prometa koji se odvija na njoj.
(2) Javnom cestom smatra se i planirana cesta, koja postaje javna cesta
planirane vrste odmah nakon izgradnje.
(3) Dio postojeće javne ceste koji se ne poklapa s trasom novoizgrađene javne
ceste, prelazi u nižu skupinu javnih cesta, odnosno u cestu koja nije javna
cesta.

Članak 11.

Danom stupanja na snagu ove Uredbe prestaje važiti Uredba o mjerilima za
razvrstavanje javnih cesta (»Narodne novine«, broj 63/99).

Članak 12.

Ova Uredba stupa na snagu osmog dana od dana objave u »Narodnim novinama«.

Klasa: 340-01/07-01/01
Urbroj: 5030116-07-1
Zagreb, 25. svibnja 2007.

Predsjednik
**dr. sc. Ivo Sanader**, v. r.

Uredba, NN 57/2007-1830
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)